
Проект! 

Наредба
за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино

Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 
Мотиви 

за необходимостта от приемането на Наредбата:.
        С предлаганият проект на Наредба се уреждат редът и начина на придобиване, регистрация, деклариране, притежаване, отглеждане и развъждане на кучета и овладяване популацията на безстопанствените животни на територията на община Ардино.
I. Причини, които налагат приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино:

Основната причина, поради която се налага приемане на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино е, че с решение № 212 от 12.07.2018 г., Административен съд – Кърджали е отменила приетата с решение № 119 от 24.07.2012 г. на Общински съвет Ардино Наредба за придобиване, притежание и стопанисване на кучета и овладяване на популацията на безстопанстващите кучета  на територията на Община Ардино, с мотив – процесуални нарушения.
Съгласно чл. 76, ал.3 от Административнопроцесуалния кодекс и чл. 8 от Закона за нормативните актове Общинските съвети издават нормативни актове, с които уреждат съобразно нормативните актове от по-висока степен обществени отношения с местно значение. 

     
Съгласно § 18 от ПР на Закона за защита на животните в 6-месечен срок от влизането в сила на ЗЗЖ, Общинските съвети изготвят и приемат наредбите по чл. 40, ал. 4 от ЗЗЖ, за овладяване популацията на безстопанствените кучета.

       
С оглед приетите изменения в нормативната уредба и създадените нови законодателни изисквания към общините, считам, че е необходимо да се приемат необходими адекватни подзаконови нормативни актове, които са свързани с прилагането и изпълнението на текстовете от закона. 

При изработването на проекта за Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 

Принцип на необходимост – необходимо е приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино с цел създаване на необходими адекватни подзаконови нормативни актове, които са свързани с прилагането и изпълнението на текстовете от Закона за защита на животните.
Принципът на обоснованост – обосновано е приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино, тъй като  наличието на такава Наредба е задължение на общинската администрация.
Принципите на предвидимост и откритост са спазени – проектът с мотивите и предварителната оценка на въздействието на проекта на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие  на предложения се предвижда публично обсъждане със заинтересованите групи на проекта на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино, като ще бъдат взети предвид направени в хода на обсъждането предложения. 
Принципът на субсидиарност, пропорционалност и стабилност - проектът на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино обезпечава задължението на общината да има такава Наредба.
При изработване на проекта за Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 

II. Цели, конто се поставят:

1. Чрез приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино се изпълнява задължението на общината да има приета от Общинският съвет наредба.

2. Да се регламентират редът, условията и изискванията за придобиване, притежаване, регистриране, отглеждане и контрол на кучетата на територията на Община Ардино. 
3. Да се  редуцира броят на уличните кучета до трайно намаляване на популацията, намаляване на рисковете от разпространение на зоонози, както и да се  повиши отговорността на хората, отглеждащи кучета на територията на общината.
III. Очаквани резултати:

Приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино ще допринесе за:

1. Намаляване броят на скитащите безстопанствени животни на територията на общината;

2.Намаляване броят на пострадалите граждани при съприкосновение с безстопанствени животни;

3.Ограничаване възможността, животните да бъдат приносители на болести и зарази, които е възможно да се принесат и по хората; 

4.Създаване на ред и възможности лицата, които желаят да отглеждат домашни любимци, да ги отглеждат в съответствие с нормативните изисквания и при създаване на необходимите условия за животните.

5.Засилване на контрола за регистрация на домашните кучета и плащането на такса за притежаване на куче.

IV. Финансови и други средства, необходими за прилагането на изменеияга и
допълненията:

Приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино няма да е свързано с изразходване на финансови и други средства от бюджета на Община Ардино. 
V. Анализ за съответствието с правото на Европейския съюз

Предлаганият проект на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя (Закон за защита на животните, Закон за ветеринарномедицинската дейност и др.).
На основание чл. 26, ал. 2 от Закона за нормативните актове, проектът на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино е публикуван на официалната страница на община Ардино на 24.08.2018  г. 

С публикуването на проекта е приложена и предварителната оценка на въздействие на проекта на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино.

ПРОЕКТ ЗА РЕШЕНИЯ:

1.Общински съвет – Ардино на основание чл.21, ал.2, във връзка с чл.21, ал.1, т.23 от Закона за местното самоуправление и местната администрация и чл.40,ал.4, във връзка с чл. 47, ал.5 от Закона за защита на животните, приема 

Н А Р Е Д Б А
за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино
РАЗДЕЛ І 

ОБЩИ ПОЛОЖЕНИЯ

Чл.1. Настоящата Наредба регламентира реда, условията и изискванията за придобиване, притежаване, регистриране, отглеждане и контрол на кучетата на територията на Община Ардино. Разпоредбите на тази Наредба не се отнасят за кучетата на МО, МВР, Планинска спасителна служба и други организации на бюджетна издръжка, използващи специални кучета.
Чл.2.  Според притежаването и начина на отглеждане, кучетата се класифицират на:
1.Регистрирани - собственост на физически или юридически лица, записани в регистъра на Общината;

2.Нерегистрирани - собственост на обитателите на жилището, в което домуват, но са без регистрация;
3.Безнадзорни - с определен собственик и регистрация, но се движат свободно без придружител;
4.Безстопанствени-родени като такива, загубени или изоставени от своите собственици и които не обитават дом, ферма или специално определено за тях място;

Чл.3. Собствениците на кучета носят гражданска или административно-наказателна отговорност за действията на стопанисваните от тях кучета.
РАЗДЕЛ ІІ
 РЕГИСТРАЦИЯ И ТАКСУВАНЕ НА КУЧЕТА

Чл.4. Собствениците на кучета са длъжни да ги регистрират в срок от 30 дни от деня на придобиването им, независимо от тяхната възраст, в лицензиран ветеринарен кабинет по избор.

Чл.5. (1) Регистрацията на кучета се удостоверява с:
1.Договор за покупко-продажба от лицензиран развъждач, приют, изолатор, други физически и юридически лица.
2.Договор за дарение от лицензиран развъждач, приют, изолатор, други физически и юридически лица.
3.Набор митнически документи и ветеринарномедицински документи при внос от чужбина.

4.Документ за придобиване /осиновяване/ на куче от приюти за безстопанствени кучета. Куче от приют се придобива при подписване на декларация.

(2) Покупко-продажба или дарение на куче от приют или изолатор, се допуска само за кастрирани кучета. 
Чл.6. Регистрацията на кучетата е двустепенна и включва ветеринарно-медицинска и административна регистрация.

Чл.7. (1) Ветеринарно - медицинската регистрация се извършва от държавните ветеринарни органи или от лицензирани специалисти по ред, определен от Закона за ветеринарно-медицинска дейност и се съпровожда от задължителна имунопрофилактика и дехелминтизация и изследване за бруцелоза, след което издават ветеринарен паспорт и обозначителен знак за всяко куче.
(2) Ветеринарният лекар изпраща ежемесечно, до 10-то число, данните от ветеринарномедицинския паспорт и дали има поставен чип на всяко регистрирано куче в Община Ардино.

(3)При положителен резултат за бруцелоза кучето подлежи на ефтаназия, която се извършва от ветеринарния лекар, констатирал заболяването.
Чл.8. (1) Административната регистрация се извършва от оправомощени служители на Община Ардино за кучетата, отглеждани на територията на града и от кметовете на населените места за кучетата отглеждани по селата след представяне на ветеринарния паспорт на кучето и заплатена такса.

(2) На базата на представените документи се извършва вписване в специален регистър, който съдържа следните данни:

1.Име на собственика;
2.Адрес на собственика и телефон за връзка;
3.Данни за кучето според представените документи – име, възраст, порода, пол, отличителни белези, кастрация/;
4.Цел на използване /ловно, стражево, луксозно, специално/;
5.Постоянно местообитаване на кучето;
6.№ на чипа или татуировка;
7.Платена такса – номер на квитанция, дата;
8.Други, ако има такива.
(3) Извършената административна регистрация се удостоверява чрез вписване на поредния № в паспорта на кучето. Собственикът на кучето заплаща такса в размер на 10.00 лева eднократно в съответствие с Наредбата за определянето и администрирането на местните такси и цени на услуги на територията на Община Ардино.

(4) Годишната такса за притежание на кучето е в размер на 4.00 лева и се заплаща в срок до 31 март на текущата година или заедно с подаване на документа за регистрация, когато кучето е придобито или родено след тази дата. 
(5) От годишна такса са освободени кучетата на МО, МВР, Планинска спасителна служба и други организации на бюджетна издръжка, използващи специални кучета, както и кастрирани кучета.

(6) Кучета с поставен чип са освободени от такса в годината в която е поставен чипа.

Чл.9. При отглеждане на повече от едно куче на един адрес, собственикът е длъжен да изиска писмено съгласие:

а)от съседите по етаж и тези живеещи на съседни по един етаж при етажна собственост;

б)от собствениците на съседни поземлени имоти при ниско и средноетажно жилищно застрояване и обществени сгради.

Чл.10. Собствениците на кучета ги регистрират задължително в книгата на собствениците на етажната собственост.

Чл.11. (1) Граждани и фирми, които желаят да отглеждат кучета с цел развъждане извън населеното място, задължително регистрират развъдници, пансиони за кучета, хотели или училища за кучета с брой животни за развъждане.
(2) Регистрацията по ал.1 се извършва след подаване на писмено заявление до кмета на общината. Заявлението се разглежда от назначената със заповед на кмета на общината епизоотична комисия, която дава становище по него. Становището на комисията се предхожда от проверка на мястото за развъждане посочено в заявлението.

(3) Разрешението за осъществяване на дейността по ал. 1 се изготвя от отдел “Стопанска и икономическа  политика” и се подписва от кмета на общината.
Чл. 12.  При установяване на всяко нерегистрирано куче на собственика или на лицето, под чийто надзор се намира кучето се издава предписание за извършване на административна  регистрация на кучето в тридесетдневен  срок от връчване му.
РАЗДЕЛ ІІІ
ЗАДЪЛЖЕНИЯ НА СТОПАНИТЕ
Чл. 13. (1) Всеки собственик на куче е длъжен:
1.Да го отглежда по начин, изключващ възможността за неконтролиран физически контакт с други лица.
2.Да не го допуска в непосредствена близост до животни, с които има естествена или придобита нетърпимост.
3.Да го отглежда при условия, намаляващи до минимум възможността за агресивно поведение на кучето.
4.Да осигури условия и поведение на кучето, ненарушаващи спокойствието на гражданите.
5.Да осигури спазването на общите изисквания от Правилника за вътрешния ред на етажната собственост.
6.Да не го оставя свободно движещо се в дворовете, с цел недопускането му до необезопасени сгради и входни врати на по-малко от 2 метра, както и да постави табела с текст “ЗЛО КУЧЕ” – за обучени кучета - пазачи и такива, проявяващи агресивност.
7.Да го отглежда до края на живота му, а при невъзможност - да го предаде безвъзмездно в Приют за безстопанствени кучета, за да се избегне увеличаване броя на бездомните кучета.
8.Да разхожда кучето си на публични места с нашийник, нагръдник  и повод, а кучета от породите над 25 кг. и с намордник. Свободно движение на кучета се разрешава на определено от общината място, като собственикът упражнява постоянен непосредствен контрол за избягване на евентуални конфликти.
9.Да почисти мястото след дефекация на кучето.
10.Да не допуска контакт на болно куче или със съмнение за заболяване, с други животни и хора.
11.Да съобщава на държавните ветеринарно - медицински органи и служители за животни, показващи съмнитителни признаци на бяс.
12.Да носи със себе си регистрационните документи на кучето, когато го извежда извън дома.
13.Да предоставя при поискване регистрационните документи на кучето за проверка от контролните общински органи и тези на ОБДХ (Областна дирекция по безопасност на храните).
14.Да регистрира притежаваните от него кучета при придобиване и всяка година да заплаща таксата им в законоустановения срок.
15.В случай на смърт да ги загробва на определено от общината място на дълбочина най-малко 1м.
(2) Куче без нашийник, повод и обозначителен знак за регистрация /чип, маркировка/, непридружено от собственика се счита за безстопанствено, залавя се и се настанява в приют за безстопанствени кучета .

Чл.14. (1) Всички кучета, наранили човек или животно, се отвеждат веднага от собственика във ветеринарно - медицински кабинет, където се изолират и преглеждат.
Чл.15. (1) Забранява се:

1.Отглеждането на кучета на открити тераси, балкони и прилежащи части на сгради в режим на етажна собственост, както и в междублоковите пространства.

2.Свободното пускане на кучета извън определените и обозначени места от общината и кметствата, включително обществените места, улици, паркинги, гробищни паркове, стадиони, културни и спортни зали, общински пазари и в придназначени за обществено ползване части от сгради. 
3.Отглеждане на животни в търговски обекти и обществени места, с изключение на кучета-водачи, придружаващи слепи хора и служебни кучета, съпровождащи органите на МО и МВР.

4.Отглеждането на кучета за стопански цели в рамките на територията на населеното място, без терените, отредени за производствени нужди, при които няма в съседство жилищни сгради.
5.Разхождането на кучета на територията на учебните, детските, здравните заведения, кварталните паркове, детски и спортни площадки, централните паркове.
6.Влизането с кучета в хранителни магазини, заведения за обществено хранене,  обществени сгради и учреждения и обществения транспорт с изключения на кучета водачи на хора в неравностойно положение и служебни кучета, съпровождащи органите на МО и МВР.

7.Разхождането на кучета от породите, изброени в чл. 12, т. 8, от малолетни лица.

8.Организирането и провеждането на борби с кучета и други животни.

9.Насъскването на кучета спрямо хора и животни на обществени места.

10.Вдигането на шум от кучета в часовете за отдих.

11.Ловенето и избиването на кучета, както и измъчването им по какъвто и да е начин.
12.Продажбата на кучета на лица под 16 г. без писмено съгласие от родителите или настойниците им.
(2) Не могат да се отглеждат кучета и котки в жилища в сграда - етажна собственост, на площ по-малка от:

· за куче:

- от малки породи до 10 кг - 6 м2;
- за средни породи до 25 кг - минимум 8 м2;

- за големи породи над 25 кг - минимум 10 м2;

· за котка - минимум 6 м2.
(3) Площта се изчислява като обща с хората, живеещи в жилището.

(4) На кучета, които се отглеждат на открито, се осигурява подслон, който ги защитава от неблагоприятни атмосферни условия.

(5) На кучета, които се отглеждат предимно вързани, се осигурява 5 метра тел (въже) за свободно движение, както и ежедневна разходка.

Чл.16. Разхождането на кучета-компаньони става на определени от Общината и кметствата за целта места, като кучетата трябва да бъдат с нашийник и повод, и с намордник при едрите породи.
Чл.17. Кучетата, използвани за служебни цели се движат съгласно изискванията за извършваната дейност.
Чл.18. (1). Когато кучета-компаньони наранят човек или животно, собствениците на кучета са длъжни незабавно да уведомят за това органите на Областна дирекция по безопасност на храните (ОДБХ) и Общината (кметството), като неговото последващо отглеждане става съгласно направеното предписание от специалистите на ОДБХ.

(2) Собственикът на куче, за което е потвърдено че има бяс и/или е наранило по някакъв начин човек, заплаща на пострадалия всички медицински разходи, породени от нараняването.

(3) Кучетата, за които се установи, че са опасно или неличимо болни се евтаназират, съгласно Закона за ветеринарно-медицинската дейност (ЗВМД).

Р А З Д Е Л   IV
ЗАДЪЛЖЕНИЯ НА ОБЩИНАТА 
Чл.19. Кметът на общината със заповед определя разрешените за разходка на кучета - компаньони места, които се обозначават със съответна маркировка.

Чл.20. Общината има право да изземе кучета, които се движат без обозначителен знак /чип, маркировка/ за регистрация и  да ги настани  в приют.

Чл.21. Безнадзорните и безстопанствените кучета подлежат на принудително събиране от Общината или фирми, на които с договор е възложено извършването на този вид дейност.
Чл.22. Залавянето, ветеринарно - медицинското обслужване, отглеждането и евтаназията на кучетата по чл.20 се извършва в специализирани сгради .
Чл.23. (1) Нерегистрирани кучета или без един от реквизитите като: нашийник, обозначителен знак за регистрация, повод, или оставени да се движат свободно в градска среда без надзор, се считат за безстопанствени. В този случай упълномощените от кмета лица от Община Ардино или от фирмата изпълнител на услугата имат право да ги заловят и приберат.
(2)Транспортирането до приюта на заловените кучета по ал. 1 се извършва със специално обозначени и оборудвани превозни средства с добра вентилация.

Чл.24. Общината има право да изземе злонрави кучета, които с поведението си представляват заплаха за здравето и живота на хората и да ги настани в приюта за безстопанствени кучета .

Чл.25. Изземването по чл. 20 и чл. 24 се извършва въз основа на констативен протокол с акт за изземване, съставен от оправомощени от кмета на общината длъжностни лица.

Чл.26. (1) Прибирането на безстопанствени кучета от територията на Община Ардино се извършва ежедневно. Залавянето и транспортирането до приюта се извършва по начин, който причинява минимални физически и душевни страдания на животните, като се използват упойващи вещества, приложени дистанционно чрез инжекция. На всяко животно, настанено в приют, се осигурява достатъчно място за обитаване, храна, вода и грижи, които отговарят на нуждите му. Всяко животно се вписва в регистъра на приюта.
(2) На заловените кучета се осигурява ветеринарномедицинско третиране и манипулации, целящи отстраняване страданията на животното и намаляване риска от заразяване на обслужващия персонал.
 
(3) След изтичане на 14-дневния срок от настаняването в приют за безстопанствени  кучета, които не са потърсени от лица, представили документи по чл. 5 от настоящата Наредба, или не са приети за отглеждане от нови собственици по същия ред, се маркират и връщат по местата от които са взети или се предават на временни приюти, стопанисвани от организации за защита на животните.
(4) Маркировката на кучетата е татуиран на едното ухо идентификационен номер и/или друга видима ушна маркировка.

(5) Управителят на приюта вписва кучетата в регистър и издава ветеринарномедицински паспорт.

(6) Управителят на приюта изпраща eжемесечно данните от регистъра по ал. 5 на кмета на общината.
Чл.27. Не се допуска връщането на кучета по чл. 26, ал.3 в дворове на детски градини и ясли, училища, болници, в близост до открити площадки за игра и главни пътища от републиканската пътна мрежа.

Чл.28. (1) Кучетата, страдащи от остри заразни болести, представляващи риск за хората, агресивни или на преклонна възраст по преценка на органите на ОДБХ или ветеринарен лекар на приют за безстопанствени кучета , подлежат на евтаназия.
(2) Труповете на животните от приюта се съхраняват в хладилни камери и се предават на екарисажния автомобил след съставяне на приемателно предавателен протокол, както и съгласно изискванията на чл. 272 от ЗВМД.

Чл.29. (1) При настаняване в приют на регистрирано куче-компаньон управителят на приюта или упълномощено от него лице издирва собственика на животното и го уведомява писмено за местонахождението на кучето.

(2) Ако в 7-дневен срок от датата на получаването на писменото уведомление по ал. 1 собственикът на кучето не се яви да го вземе или не бъде открит, кучето се предоставя на нов собственик или се настанява в приют на организации за защита на животните.

(3) Кучета-компаньони по ал. 1 се връщат на собственика им след представяне на ветеринарномедицински паспорт и документи по чл. 5 от настоящата наредба и заплащат разходите по престоя на животното в приюта.
Чл.30. В приюта за безстопанствени кучета се поддържа регистър на кучетата, който съдържа:

1. дата и място на залавяне на животното;

2. дата и място, на което е върнато животното;

3. дати на обезпаразитяване, кастрация и ваксиниране срещу бяс;

4. отговорното по надзора лице или организация.

РАЗДЕЛ V

АДМИНИСТРАТИВНИ И НАКАЗАТЕЛНИ РАЗПОРЕДБИ

Чл.31. Контролът по спазването на настоящата наредба се осъществява от длъжностни лица от общинска администрация Ардино, определени със заповед на Кмета на общината и от кметовете по населени места. Нарушенията на наредбата се установяват с констативни протоколи и актове за административни нарушения, съставени от тези длъжностни лица.
Чл.32.(1) Въз основа на съставените актове за извършено нарушение Кмета на общината издава наказателно постановление. 
(2) За нарушения по тази наредба на виновните лица се налагат следните наказания:

1.В случай, че регистрацията не бъде извършена в определения срок на собственика или на лицето под чиито надзор се намира кучето се налага глоба в размер на 50.00 лв. за всяко куче.

2.При неплатена годишна такса за притежание на куче, след 31 март на текущата година се налага глоба от 25.00 лв. 

3.При непочистване на мястото след дефекация на кучето се налага глоба в размер от 50.00 лв. до 100 лева.

4.При допускане на кучета-компаньони на територията на дворове на детски градини и ясли, училища, болници, в близост до открити площадки за игра се налага глоба в размер от 50.00 лв. до 100 лева.

5.При неизпълнение на разпоредбата по чл. 14, на виновните лица се налага глоба в размер на 100 лева.

6.На стопанина на куче, наранило животно, се налага глоба в размер на 150 лева.
7.На стопанина на куче, наранило човек, което не съставлява престъпление се налага глоба в размер на 500 лева.
8.За нарушение по чл. 9, чл.11 и чл. 15, ал. 1, т. 1, 2, 3, 4 и 12 се налага наказание – глоба в размер от 50 до 200 лева.
9.За нарушение по чл.15, ал.1, т.5, 6, 7 и 10 се налага наказание–глоба в размер от 50 до 100 лв.

10.За нарушение по чл. 15,ал. 1,т.8, 9 и 11 се налага наказание – глоба в размер от 50 до 100 лв.

11.При неизпълнение на задълженията по чл. 13 се налага наказание – глоба в размер на 20 лв.

(3)   При повторно нарушение на разпоредбите на тази Наредба глобите са в размер на двойната максимална такава на изброените в предходната алинея.

(4) Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.
Р А З Д Е Л   VI
ПРЕХОДНИ И ЗАКЛЮЧИТЕЛНИ РАЗПОРЕДБИ

Чл.33. Настоящата Наредба се приема на основание чл.21, ал.2, във връзка с чл.40,ал.4 и чл. 47, ал.5 от Закона за защита на животните.

Чл.34. Контролът по изпълнението на Наредбата се възлага на Кмета на Община Ардино и на кметовете на населените места.


Чл.35. Кметът на общината ежегодно определя местата за свободно разхож​дане на домашни кучета.

Чл.36. Настоящата наредба е приета на заседание на Общински съвет - Ардино с Решение №......... от ....................  2018 г.

Р А З Д Е Л   VIІ

ДОПЪЛНИТЕЛНИ РАЗПОРЕДБИ

§1.“Територия на населеното място” по смисъла на тази Наредба включва селищната територия, обхваната от строителните граници, определени с устройствения план, без да се включва землището.

§2. “Поземлен имот” по смисъла на тази Наредба представлява част от територията, определена с граници, съобразно правото на собственост.

§3. По смисъла на тази наредба:

1.„Кучета-компаньони" са кучета, които се отглеждат в домакинството или от интерес към животното, 
2."Агресивни кучета" са кучета, които проявяват спонтанна неадекватна реакция, насочена срещу хора или животни, която в зависимост от силата и нейното естество би могла да доведе до нараняване или причиняване на смърт.

3."Евтаназия" е умъртвяване на животните без болка и стрес с лицензиран лекарствен продукт.

4."Повторно нарушение" е нарушението, извършено в едногодишен срок от влизането в сила на наказателното постановление, с което на лицето е наложено наказание за същия вид нарушение.

5."Системно нарушение" са три или повече нарушения на изискванията на тази Наредба, Закона за защита на животните, Закона за ветеринарно-медицинската дейност и нормативните актове по прилагането им, за които на лицето са наложени административни наказания с влезли в сила наказателни постановления.

6."Строг нашийник" е нашийник с метални звена и защита за ларингса с косо извити навътре заоблени метални щифтове с диаметър минимум 3,5 мм.
7.„Собственик на куче-компаньон” е лицето на чието име е извършена регистрацията съгласно изискванията на чл. 5 и чл. 6 от настоящата Наредба.
8.„Приют за безстопанствени кучета” е общински или частен обект, който разполага с подходящи условия, за да осигури на безстопанствените животни ветеринарномедицинско обслужване, грижи, подслон и намиране на нов собственик.
9."Овладяване на популацията" е научнообосновано регулиране на популацията на безстопанствените животни, което позволява контрол над броя им и цели освобождаването на улиците от тях.

10."С цел развъждане" е размножаване на животното поне веднъж годишно.

11. "Площадка за игра" е площадка за игра по смисъла на § 5, т. 70 от ЗУТ.
§4. Според големината си кучетата се делят на:
1.Гигантски породи кучета са Borzoi, Great Dane, Irish Wolfhound, Mastiff, Newfoundland, Pyrenean Mountain Dog, St.Bernard.
2.Едри породи кучета са Afghan Hound, Airedale Terrier, Bouvier Des Flandres, Boxer, Chow Chow, Rough Coat Collie, Dalmatian, Dobermann, English Setter, German Shepherd, German Shorthaired Pointer, Golden Retriever, Gordon Setter, Hungarian Vizsla, Irish Setter, Labrador Retriever, Old English Sheepdog, Standard Poodle, Rhodesian Ridgeback, Rottweiler, Saluki, Samoyed, Weimaraner, Akita Inu, Alaskan Malamute, Belgian Shepherd, Bernese Mountain Dog, Bloodhound, Briard, Clumber Spaniel, Smooth Coated Collie, Curly Coat Retriever, Elkhound, Flat Coated Retriever, Pointer.
3.Средни породи кучета са Australian Cattle Dog, Australian Kelpie, Australian Terrier, Basenji, Basset Hound, Beagle, Bearded Collie, Border Collie, British Bulldog, Bull Terrier (English), Cairn Terrier, Cavalier King Charles Spaniel, Cocker Spaniel, American Cocker Spaniel, Long-Haired Dachshund, Standard Smooth Dachshund, English Springer Spaniel, Smooth Fox Terrier, Wire-Haired Fox Terrier, Keeshond, Miniature Poodle, Schnauzer, Scottish Terrier, Shetland Sheepdog, Skye Terrier, Staffordshire Bull Terrier, Welsh Corgi, West Highland White Terrier, Whippet, Bedlington Terrier, Border Terrier, Siberian Husky.

4.Малки породи кучета /декоративни/ са: пекинез, чихуахуа, японски хин, болонки, йоркширски териер, мопс и други.
Приложение! 

	Чрез инициираното приемане на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино се цели контролиране на популациите на домашните и уличните кучета, като се гарантира здравето и безопасността на хората и градската среда. Големият брой бездомни кучета води до здравни рискове за хората. Бездомните кучета освен вредите, които причиняват чрез ухапване на гражданите, са и приносители на болести и зарази, които са опасни за здравето и живота на гражданите. Целта на настоящата Наредба е редуциране броят на уличните кучета до трайно намаляване на популацията, намаляване на рисковете от разпространение на зоонози, както и увеличаване на отговорността на хората, отглеждащи кучета на територията на общината. 


	Заинтересовани

групи


	Заинтересованите и засегнатите групи от приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино са гражданите на община Ардино, като се очаква в глобален мащаб положително въздействие върху горепосочените обществени отношения.


	Анализ на
 разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино са свързани с редуциране броят на уличните кучета до трайно намаляване на популацията, намаляване на рисковете от разпространение на болести и зарази.


	Административна тежест и структурни

промени
	1) Няма предвиждани и необходими административни промени, като закриване, сливане или създаване на нови административни структури. 
2) Не се въвеждат регулаторни режими и такси, които да доведат до промяна на регулаторната среда.


	Въздействие 
върху нормативната

уредба
	Няма необходимост от непосредствени промени в други нормативни актове в резултат от приемането на Наредба за придобиване, притежаване и отглеждане на кучета и овладяване на популацията на безстопанствени и свободно скитащи кучета  на територията на Община Ардино.

